Kristina Ćurković pronađena je živa i zdrava na području Dugog Sela, potvrđeno je iz MUP-a. Nakon razgovora u zagrebačkoj policiji radi utvrđivanja svih okolnosti i razloga njenog nestanka, Kristina Ćurković je puštena jer u njezinom postupku nije bilo elemenata kaznenog djela, pišu 24 sata.

Splitska policija potvrdila nam je jutros da je obitelj Kristine Ćurković jučer prijavila njezin nestanak nakon što se Kristina, koja je putovala iz Vukovara za Split, nije vratila kući. Njezin nestanak prijavljen je sinoć u 2. policijskoj postaji u Splitu, a Kristina je iz Vukovara krenula 2. siječnja, doznajemo u PU splitsko-dalmatinskoj. Opis i podaci o nestaloj Kristini objavljeni su i na stranici Nacionalne evidencije nestalih osoba.

Hodak: Navodno se trebala naći s nekim preživjelim sudionikom Bleiburga

Mobitel Kristine Ćurković posljednji put je lociran na području Dugog Sela gdje je policija i započela s potragom za nestalom 23-godišnjom ikonom hrvatske desnice. -Policija radi svoj posao, obećali su kako će me izvještavati, ali za sad vijesti nema – rekao je jutros Hodak koji drži da je situacija poprilično zabrinjavajuća. Posljednji je s Kristinom kontaktirao jedan njezin prijatelj iz Splita još 2. siječnja, dakle u četvrtak.

-On ju je zvao, ona je uspostavila vezu, ali ni riječ mu nije rekla. Čuo ju je kako razgovara s nekim. Spominjao se Bleiburg, a ona se navodno trebala naći s nekim preživjelim sudionikom što bi značilo da taj čovjek ima oko 80 godina. Veza se prekinula, prijatelj ju je opet zvao, ali više se nikome nije javila. Sve je vrlo čudno i sumnjivo – zaključio je Hodak. Nestanak popularne Kike prijavila je njezina sestra koja ju je u četvrtak očekivala u Splitu gdje se trebala vratiti iz Vukovara, gdje je dočekala Novu godinu. Nije se pojavila, na mobitel se ne javlja i sestra je policiji nestanak prijavila u petak, 3. siječnja oko 21 i 30 sati.

Poznata po aktivnostima protiv Vlade i EU

Kristina je široj hrvatskoj javnosti postala poznata kada je u travnju 2011. u Splitu, sa zgrade Banovine skinula zastavu Europske unije i postavila hrvatski stijeg, a u Omišu je jajima gađala dužnosnike HDZ-a. U Vukovaru je jesenas na prosvjednom skupu protiv uvođenja ćirilice u tom gradu izvela performans Oslobađanje vukovarske golubice, a u Zagrebu na Markovom trgu u listopadu, upozoravajući "na novo nasilje nad Vukovarom" zbog pokušaja uvođenja ćirilice, izvela je sa svojim istomišljenicima performans noseći kutije sa salatom.